b'\n_START_ARTICLE_\nNaracoorte Cavesin kansallispuisto\n_START_SECTION_\nMaantiede, ilmasto ja luonto\n_START_PARAGRAPH_\nNaracoorte Cavesin kansallispuisto sijaitsee Etel\xc3\xa4-Australian osavaltion kaakkoisosassa 11 kilometri\xc3\xa4 etel\xc3\xa4kaakkoon Naracoortesta ja noin 320 kilometri\xc3\xa4 kaakkoon Adelaidesta. Puiston 600 hehtaarin alueella on 26 luolaa, joista osa ei ole avoinna yleis\xc3\xb6lle. Luolat sijaitsevat vanhoilla rantadyyneill\xc3\xa4, jotka kulkevat nykyisen rannan suuntaisesti. Luolat ovat oligoseeni- ja mioseenikausien v\xc3\xa4lill\xc3\xa4 syntyneess\xc3\xa4 harjanteessa, ja ne avautuivat maanpinnalle pleistoseenikauden my\xc3\xb6h\xc3\xa4isvaiheessa, mik\xc3\xa4 mahdollisti luiden ker\xc3\xa4\xc3\xa4ntymisen suuaukoille ja doliineihin. Fossiilij\xc3\xa4\xc3\xa4nn\xc3\xb6sten lis\xc3\xa4ksi luolista l\xc3\xb6ytyy stalagmiitti- ja stalaktiittimuodostelmia._NEWLINE_Kansallispuisto sijaitsee viile\xc3\xa4n lauhkeassa ja kosteassa ilmastossa. Kes\xc3\xa4t ovat kuivia ja leutoja, ja suurimmat sateet tulevat talvisin. Vuotuinen sadanta on 386 millimetri\xc3\xa4, ja l\xc3\xa4mp\xc3\xb6tila vaihtelee tammikuun 23,3 asteesta hein\xc3\xa4kuun 14,3 asteeseen._NEWLINE_Kasvillisuus on p\xc3\xa4\xc3\xa4osin ruohikkoa, mutta alueella on harvakseltaan my\xc3\xb6s eukalyptuspuita ja pensaikkoja. Puiston yleisimpi\xc3\xa4 nis\xc3\xa4kk\xc3\xa4it\xc3\xa4 ovat harmaaj\xc3\xa4ttikengurut, mutta alueelle el\xc3\xa4\xc3\xa4 my\xc3\xb6s nokkasiilej\xc3\xa4, vompatteja ja sokerioravia. Linnuista puistossa voi tavata erityisesti tiaismalureita, rosellia ja mesikkoja.\n_START_SECTION_\nPaleontologinen merkitys\n_START_PARAGRAPH_\nNaracoorte Cavesista on l\xc3\xb6ytynyt j\xc3\xa4\xc3\xa4nteit\xc3\xa4 yli 100 selk\xc3\xa4rankaisesta lajista, ja vanhimmat fossiilit ovat l\xc3\xb6ytyneet 528\xc2\xa0000 vuotta vanhasta kerrostumasta Cathedral-luolasta. Luolien tutkimus on antanut yksityiskohtia Australian kaakkoisosien ilmastosta ja kasvillisuudesta pleistoseenikaudella. Lis\xc3\xa4ksi fossiileja l\xc3\xb6ytyy Australian asutuksen ajalta, mink\xc3\xa4 ansiosta l\xc3\xb6yd\xc3\xb6t voivat valottaa Australian megafaunan h\xc3\xa4vi\xc3\xa4misen syit\xc3\xa4._NEWLINE_Luolista on l\xc3\xb6ytynyt kymmeni\xc3\xa4 tuhansia j\xc3\xa4\xc3\xa4nteit\xc3\xa4, jotka edustavat laajaa el\xc3\xa4imist\xc3\xb6\xc3\xa4 pienist\xc3\xa4 sammakkoel\xc3\xa4imist\xc3\xa4 satoja kiloja painaviin Zygomaturus trilobus- ja Palorchestes azael -pussiel\xc3\xa4imiin. Fossiilit edustavat sek\xc3\xa4 jo kadonneita lajeja ett\xc3\xa4 viel\xc3\xa4 nykyisinkin el\xc3\xa4vi\xc3\xa4 lajeja. Noin 20 prosenttia lajeista h\xc3\xa4visi jo pleistoseenikaudella, noin 5 prosenttia eurooppalaisten tulon j\xc3\xa4lkeen, 28 prosenttia on h\xc3\xa4vinnyt vain alueellisesti ja 47 prosenttia el\xc3\xa4\xc3\xa4 viel\xc3\xa4kin alueella. Osa j\xc3\xa4\xc3\xa4nn\xc3\xb6ksist\xc3\xa4 on niin hyvin s\xc3\xa4ilyneit\xc3\xa4, ett\xc3\xa4 niist\xc3\xa4 on l\xc3\xb6ytynyt jopa hauraimpia luita._NEWLINE_Naracoorte Cavesin fossiilil\xc3\xb6yd\xc3\xb6kset kuuluvat maailman monipuolisimpiin. Se muodostaa yhdess\xc3\xa4 Queenslandin luoteisosassa sijaitsevan Riversleighin kanssa Unescon maailmanperint\xc3\xb6luettelon kohteen Australian nis\xc3\xa4k\xc3\xa4sfossiilikohteet. Ne antavat yhdess\xc3\xa4 kattavan kuvan Australian nis\xc3\xa4kk\xc3\xa4iden evoluutiossa.\n_START_SECTION_\nHistoria\n_START_PARAGRAPH_\nNaracoorten luolien fossiilit l\xc3\xb6ydettiin 1845. Ensimm\xc3\xa4isen\xc3\xa4 niit\xc3\xa4 tutki tieteellisesti 1850-luvun lopulla pappi Julian Tenison-Woods, joka kertoi l\xc3\xb6yd\xc3\xb6ist\xc3\xa4\xc3\xa4n vuonna 1862 ilmestyneess\xc3\xa4 kirjassa Geological Observations in South Australia. Tenison-Woods raportoi useista l\xc3\xb6yd\xc3\xb6ist\xc3\xa4\xc3\xa4n, kuten emumaisesta linnusta, joka on my\xc3\xb6hemmin tunnistettu sorsalintuihin kuuluvaksi Genyornis newtoni -lajiksi. Monet ensimm\xc3\xa4isist\xc3\xa4 fossiilil\xc3\xb6yd\xc3\xb6ist\xc3\xa4 ovat kadonneet, ja ainoat todisteet niist\xc3\xa4 l\xc3\xb6ytyv\xc3\xa4t en\xc3\xa4\xc3\xa4 Tenison-Woodsin kirjoista._NEWLINE_Edward Charles Stirling ilmoitti 1907 l\xc3\xb6yt\xc3\xa4neens\xc3\xa4 pussileijonan fossiileita, mutta t\xc3\xa4m\xc3\xa4n j\xc3\xa4lkeen ei ole 52 vuoteen yht\xc3\xa4\xc3\xa4n merkint\xc3\xa4\xc3\xa4 alueen l\xc3\xb6yd\xc3\xb6ist\xc3\xa4. Vasta 1950-luvulla louhoksen omistaja James Quarry l\xc3\xb6ysi j\xc3\xa4lleen pussileijonan j\xc3\xa4\xc3\xa4nteit\xc3\xa4. Haystallin luolasta l\xc3\xb6ytyi 1969 laajoja fossiiliesiintymi\xc3\xa4, joita muun muassa Etel\xc3\xa4-Australian museo tutki. Samana vuonna etel\xc3\xa4australialainen luolatutkimusryhm\xc3\xa4 eteni Victorian luolassa kammioon, jossa he havaitsivat laajan kerrostuman, jonka pinnassa oli runsaasti vanhoja luita. T\xc3\xa4m\xc3\xa4 l\xc3\xb6yt\xc3\xb6 ja muutamat muut l\xc3\xb6yd\xc3\xb6t Victorian luolasta ja muista luolista her\xc3\xa4ttiv\xc3\xa4t tutkijoiden kiinnostuksen alueeseen._NEWLINE_Naracoorte Caves suojeltiin luonnonsuojelualueena vuonna 1972. Kansainv\xc3\xa4list\xc3\xa4 tunnustusta puisto sai vuonna 1992, kun se otettiin yhdess\xc3\xa4 Riversleighin kanssa maailmanperint\xc3\xb6luetteloon.'